Ford Model A (1927)

Το Ford Model A (γνωστό επίσης στην καθημερινότητα ως A-Model Ford ή απλώς A σκέτο, και ειδικότερα στους βελτιωτές αυτοκινήτων ως A-boneBianco, Johnny, «Leadfest» in Rod & Custom, 9/00, p. 86.) ήταν η δεύτερη στη σειρά εμπορική επιτυχία της αμερικανικής αυτοκινητοβιομηχανίας Ford, μετά τον προκάτοχο Ford Model T. Η μαζική παραγωγή του Model A ξεκίνησε στις 20 Οκτωβρίου 1927 και κυκλοφόρησε για πρώτη φορά στην αγορά των ΗΠΑ στις 2 Δεκεμβρίου 1927, για τη σεζόν (model year, έτος μοντέλου) του 1928. Αντικατέστησε το γνωστό Model T, που είχε παραμείνει στην παραγωγή από το 1908 έως το 1927. Αυτό το νέο Model A (τα έτη 1903 και 1904 είχε παραχθεί και ένα άλλο Model A, το οποίο ήταν και το πρώτο αυτοκίνητο στην ιστορία της Ford) ήταν διαθέσιμο σε τέσσερα εργοστασιακά χρώματα.

Το μοντέλο σχεδιάστηκε από μια αρμόδια σχεδιαστική ομάδα υπό την ηγεσία του Έντσελ Φορντ (Edsel Ford), που ήταν ο γιός του ιδρυτή της μάρκας, Χένρυ Φορντ, μολονότι ακόμα και ο ίδιος ο Χένρυ Φορντ έλαβε μέρος στην όλη διαδικασία, σε κάποιο βαθμό. Ωστόσο, το μεγαλύτερο μέρος της σχετικής δουλειάς έγινε από τον Έντσελ.

Στις 4 Φεβρουαρίου 1929 οι συνολικές πωλήσεις του Model A έφτασαν το 1 εκατομμύριο και στις 24 Ιουλίου 1929 έφτασαν τα 2 εκατομμύρια.Gauld, p. 693. Το μοντέλο προσφερόταν σε μεγάλη ποικιλία αμαξωμάτων, από το εισαγωγικό roadster με τιμή πώλησης τα 385 δολάρια, το 2-πορτο Tudor με τιμή πώλησης τα 500 δολάρια (σε γκρίζο, πράσινο, μαύρο ή κόκκινο εξωτερικό χρώμα αμαξώματος), έως το κορυφαίο Town Car, με κάλυμμα οροφής διαφορετικό ανάμεσα στα μπροστινά και στα πίσω καθίσματα, και τιμή πώλησης τα 1.200 δολάρια, που μέχρι τη λήξη της παραγωγής του έφτασε τα 1.400 δολάρια.Gauld, p. 694. Τον Μάρτιο του 1930, οι πωλήσεις του Model A έφτασαν τα 3 εκατομμύρια και μάλιστα ήταν τότε διαθέσιμο σε 9 εκδοχές αμαξώματος.

Η παραγωγή του Model A έληξε τον Μάρτιο του 1931, με τη συνολική παραγωγή του να φτάνει τα 4.858.644 αντίτυπα όλων των εκδοχών του μοντέλου. Αντικαταστάθηκε από το Model B, το οποίο είχε μια βελτιωμένη εκδοχή του 4-κύλινδρου σε σειρά βενζινοκινητήρα του Model A, καθώς και από το Model 18, που εισήγαγε τον νέο V8 κινητήρα της Ford.

Όπως και το Model T πριν, το Model A και οι εκδόσεις του σημάδεψαν μια πολύ επιτυχημένη ζωή όχι μόνο στις Ηνωμένες Πολιτείες, αλλά και στις εξαγωγές. Εξήχθη ή/και παρήχθη σε διάφορες άλλες χώρες, όπως ο Καναδάς, η Αυστραλία, η Γαλλία, η Τουρκία, το Ηνωμένο Βασίλειο, η Βραζιλία, η Δανία, η Ιρλανδία, η Ιταλία, το Μεξικό, η Νότια Αφρική, η Ισπανία, ακόμη και στη Σοβιετική Ένωση, όπου το Ford Model A τελικά θα διαδεχόταν και θα μετονομαζόταν ως το σχεδόν πανομοιότυπο GAZ-A.

 Κινητήρας και κιβώτιο 

Ο κινητήρας του Model A ήταν ένας υδρόψυκτος 4-κύλινδρος σε σειρά (I4, δηλαδή inline 4), βενζίνης, με κυβισμό 3.3 λίτρα (201 κυβικές ίντσες) και ισχύ 40 hp. Η τελική ταχύτητα ήταν γύρω στα 65 μίλια την ώρα ή 105 χιλιόμετρα την ώρα. Το κιβώτιο ταχυτήτων ήταν ένα συντηρητικό για την εποχή 3-τάχυτο ασυγχρόνιστο μηχανικό, με 3 ταχύτητες μπροστά και 1 ταχύτητα όπισθεν. Η κατανάλωση καυσίμου είχε μειωθεί σημαντικά από τον προκάτοχό του και κυμαινόταν από 8 έως 9 λίτρα στα 100 χιλιόμετρα.

Το Model A ήταν το πρώτο μοντέλο της Ford που καθιέρωσε την στάνταρ διάταξη με τα 3 πεντάλ με τη γνωστή σειρά (από αριστερά προς τα δεξιά: συμπλέκτης, φρένο και επιτάχυνση) και τον κλασικό λεβιέ ταχυτήτων. Αντιθέτως, όλα τα προηγούμενα μοντέλα της Ford είχαν μια εντελώς διαφορετική διάταξη, στην οποία είναι εξαιρετικά δύσκολη η προσαρμογή από τους μετέπειτα και τους σημερινούς οδηγούς. Επίσης, είχε μηχανικά ταμπούρα στους 4 τροχούς.

 Αναφορές 

 Βιβλιογραφία 
 Gauld, Graham. «The Ford Motor Company», in Northey, Tom, ed. World of Automobile, Volume 6, pp. 681–700. London: Phoebus, 1974.
 Henry, Leslie R. (2013). «How to Restore the Model A Ford». Vermont: Echo Point Books & Media, LLC. ISBN 978-1626549418.

 Εξωτερικοί σύνδεσμοι 

 Model A Ford Reference Sheet, Owners Manual, and Help.
 Model A Ford Club of America.
 Model A Restorers Club.
 A-Ford Club Nederland.

Κατηγορία:Αμερικανικά αυτοκίνητα
Model A